**CONSULTA PÚBLICA PRÈVIA SOBRE EL PROJECTE D’ORDENANÇA FISCAL RELATIVA A LA TAXA A GRANS OPERADORES ESPECIALITZADES PER L’APROFITAMENT DEL DOMINI PÚBLIC DERIVAT DE LA DISTRIBUCIÓ A PARTICULARS DE BÉNS ADQUIRITS PER COMERÇ ELECTRÒNIC *(Business to Consumer, B2C)***

D’acord amb el que disposa l’article 133 de la Llei 39/2015, d’1 d’octubre, del procediment administratiu comú de les administracions públiques, amb l’objectiu de millorar la participació de la ciutadania en el procediment d’elaboració de normes, amb caràcter previ a l’elaboració del projecte d’ordenança fiscal, es duu a terme una consulta pública, a través del portal web de l’Ajuntament de Barcelona, amb l’objectiu de recollir l’opinió de la ciutadania i de les organitzacions més representatives potencialment afectades per la futura norma sobre:

1. Els antecedents.
2. Els problemes que es pretén solucionar amb la iniciativa.
3. La necessitat i oportunitat de la seva aprovació.
4. Els objectius de la norma.
5. Les possibles solucions alternatives reguladores i no reguladores.

En compliment de l’esmentat, el marc en el que es planteja aquesta ordenança és el següent:

1. **Antecedents**

El creixement del comerç electrònic propiciat per les grans operadores especialitzades en els darrers anys ha tingut un fort impacte en l'activitat econòmica de Barcelona i, per satisfer-lo, s'ha incrementat el trànsit rodat amb un alt percentatge d'ocupació del domini públic local.

La utilització del domini públic amb aquesta finalitat genera congestions en el trànsit urbà, més contaminació i distorsiona la competència amb el comerç de proximitat, que és el que afavoreix la convivència, l’ocupació que no es deslocalitza i la seguretat dels carrers. A més, aquest fenomen es produeix quan el govern de Barcelona està adoptant mesures en sentit contrari, dirigides a enfortir la cohesió social a tots els barris, incrementar els espais lliures de trànsit, apostar pels carrils bici i afavorir els desplaçament a peu de la ciutadania i dels visitants. Aquest aprofitament del domini públic mitjançant la distribució massiva de mercaderies des de punts d'origen externs a Barcelona, es realitza sense cap mena de retorn ciutadà, per part d’operadors que obtenen uns beneficis econòmics que no estan gravats per la hisenda municipal, en clar avantatge respecte als comerciants i veïns de la ciutat, que sí contribueixen a la despesa pública a través dels seus tributs.

Atès l’anterior, resulta palesa la necessitat d’introduir mecanismes fiscals, dins de l’àmbit d’autonomia tributària de què disposa l’Ajuntament, que permetin obtenir cert retorn per a la ciutadania d’una activitat que està esdeveniment cada cop més rellevant a la ciutat i d’una forma accelerada a partir de la pandèmia COVID-19. És per això que es proposa l’establiment d’una nova taxa sobre grans empreses que gravi l’aprofitament del domini públic derivat de la distribució a particulars dels productes adquirits per comerç electrònic (B2C).

En aquest sentit, la Llei 18/2017, de l’1 d’agost, del Parlament de Catalunya, de comerç, serveis i fires, estableix un mandat en aquesta matèria quan determina al seu article 16.5 que “els ajuntaments han de regular i taxar per mitjà d'ordenances la distribució dels productes adquirits per Internet o a distància, d'acord amb llurs competències en matèria de mobilitat, sostenibilitat i seguretat en llur municipi”.

Aclarits els extrems anteriors, resulta palès que els Ajuntaments tenen potestat per establir tributs en relació a l’aprofitament especial o privatiu que realitzen les empreses operadores que realitzin lliuraments d'enviaments del tipus B2C. En aquest cas, la quantificació de l’aprofitament s’ha de realitzar d’acord amb el sistema general previst a l’article 24.1.a) del TRHL, resultant aplicable la taxa exclusivament a les empreses esmentades anteriorment.

El Reial Decret Legislatiu 2/2004, de 5 de març, pel qual s'aprova el Text Refós de la Llei reguladora de les Hisendes Locals, és la norma en vigor per poder exigir tributs per part de les hisendes locals. Dins d'aquest marc regulador és on es troba, tant la possibilitat d'exigir les taxes per utilització del domini públic i les seves possibles formes de quantificació de l'obligació tributària, com els instruments jurídics necessaris per poder exigir les mateixes.

Així mateix, la potestat reglamentària de l'Ajuntament en matèria d'aprovació d'ordenances s'empara en el que es disposa en l'art. 4.1.a) de la Llei 7/1985, de 2 d'abril, de les Bases de Règim Local i legislació autonòmica d'aplicació i competència municipal en la matèria, a Catalunya el DL 2/2003, de 28 d'abril, pel qual s'aprova el Text refós de la Llei municipal i de règim local de Catalunya, legislació derivada dels principis de fiscalitat i autonomia municipal recollits en els articles 140 i 142 de la Constitució Espanyola, base jurídica per apreciar la potestat en matèria d'aprovació o modificació de les tarifes de la “taxa per utilització privativa o aprofitament especial del domini públic local”.

1. **Problemes que es vol solucionar amb la iniciativa**

Amb aquesta regulació, al marge de la finalitat tributària, es pretén incidir en aspectes extrafiscals. En aquest sentit, es vol incidir en el efectes perjudicials que té l’*e-commerce* massiu sobre la congestió de la ciutat i sobre el comerç de proximitat de Barcelona, alhora que es vol conscienciar ala ciutadania dels efectes mediambientals que comporta la seva manera de consumir.

Per tant, aquesta futura regulació no afectarà a la distribució urbana de mercaderies que té per objecte abastir al comerç i serveis locals amb la finalitat de que els productes siguin comercialitzats o utilitzats en fase minorista (*Business to Business, B2B*), distribució que ja compta amb la seva pròpia ordenació. L’objectiu és també deixar al marge d’aquest gravamen la distribució que fa el comerç establert al terme municipal de Barcelona quan les seves vendes *online* només complementen la venda presencial. Així mateix, es pretén fomentar la utilització per part de les operadores especialitzades de la distribució a través de punts de recollida, atès que aquest sistema promou un consum més sostenible; per la qual cosa s’han de cercar mecanismes dins de la regulació que així ho potenciïn.

Així doncs, en virtut de la potestat reglamentària de les entitats locals, es pretén crear un cos normatiu que reguli adequadament, mitjançant una ordenança fiscal, l’aprofitament especial o privatiu que realitzen les grans empreses que fan el seu negoci a través de la distribució a particulars de béns adquirits per *e-commerce* a domicilis de la ciutat de Barcelona.

1. **La necessitat i oportunitat de la seva aprovació**

La necessitat i oportunitat d’aplicar la figura tributària que es proposa es vinculen als efectes generats pel comerç electrònic sobre l’augment de trànsit, la contaminació, la congestió i l’ordenació territorial i urbanística de la ciutat de Barcelona. Així mateix, es pretén que l’activitat comercial desenvolupada exclusivament a través de l’*e-commerce* sense estar localitzada al municipi de Barcelona, no competeixi amb condicions més avantatjoses amb el comerç ubicat a Barcelona, que contribueix al pressupost municipal i a la configuració efectiva d’una ciutat de proximitat. I, per últim, també existeix la voluntat d’incentivar un canvi d’hàbits en les persones consumidores i en les pràctiques dels venedors online, de tal manera que contribueixin a generar formes de consum més sostenibles.

Els ingressos obtinguts per l'aplicació de la taxa podran anar destinats, entre d’altres i de forma preferent, a finançar actuacions orientades a impulsar l’enfortiment i la digitalització del comerç minorista a Barcelona, sense perjudici del principi general de no afectació dels ingressos municipals.

L’article 20.1.A) TRLHL estableix que, en tot cas, tindran la consideració de taxes les prestacions patrimonials que estableixin les entitats locals per la utilització privativa o l’aprofitament especial del domini públic local.

L’article 24.1.a) TRLHL estableix que l’import de les taxes previstes per la utilització privativa o l’aprofitament especial del domini públic local es fixaran *“amb caràcter general prenent com a referència el valor que tindria en el mercat la utilitat derivada d’aquesta utilització o aprofitament, si els béns afectats no fossin de domini públic. A tal efecte, les ordenances fiscals podran assenyalar en cada cas, atenent la naturalesa específica de la utilització privativa o de l’aprofitament especial de què es tracti, els criteris i paràmetres que permetin definir el valor de mercat de la utilitat derivada”*.

1. **Els objectius de la norma**

A partir dels antecedents ja explicats i de la necessitat i oportunitat de la norma en qüestió, l’objectiu és crear una taxa sobre les grans empreses per l’aprofitament del domini públic derivat de la distribució a particulars de béns adquirits per comerç electrònic (*B2C*).

1. **Les possibles solucions alternatives reguladores i no reguladores**

En relació a l’aprovació d’aquesta taxa, es considera que s’integra en l’estratègia de distribució urbana de mercaderies a Barcelona 2030 (on també s’inclou la distribució *Business to Consumer, B2C*), presentada per l’Ajuntament de Barcelona el 15 de febrer de 2022. En l’estratègia esmentada es poden contemplar mesures reguladores i no reguladores per aconseguir que la distribució sigui més competitiva, ordenada, eficient, eficaç, sostenible i segura possible.

Entre les mesures per millorar la distribució urbana de mercaderies, resulta coherent i proporcionada la creació d’un tribut que inclogui la finalitat extrafiscal de racionalitzar el consum realitzat a través de l’*e-commerce* i de fer més sostenible la distribució dels productes adquirits. Degut al marc normatiu de la potestat tributària local, aquest tribut ha de ser una taxa per ocupació del domini públic local, tal com aquí es proposa.

Barcelona, juliol de 2022